b'\n_START_ARTICLE_\nDouglas Fairbanks, Jr.\n_START_SECTION_\nNaixement\n_START_PARAGRAPH_\nDouglas Fairbanks, Jr va n\xc3\xa9ixer a Nova York. Els seus pares eren l\'actor Douglas Fairbanks i la seva primera dona, Anna Beth Sully. Els seus pares es van divorciar quan ell tenia deu anys., i posteriorment va viure amb la seva mare a Calif\xc3\xb2rnia, Par\xc3\xads i Londres.\n_START_SECTION_\nHollywood\n_START_PARAGRAPH_\nEn gran part gr\xc3\xa0cies al seu cognom, va obtenir un contracte amb Paramount Pictures als catorze anys. Despr\xc3\xa9s de fer algunes pel\xc2\xb7l\xc3\xadcules poc rellevants, es va dedicar al teatre, on va impressionar al seu pare, a la seva madrastra Mary Pickford, i a Charlie Chaplin, que el van estimular a seguir actuant._NEWLINE_La seva carrera es va iniciar al cinema mut. Era molt atractiu, i al principi interpretava papers secundaris en films interpretats per moltes de les primeres actrius de l\'\xc3\xa8poca, com ara Belle Bennett a Stella Dallas (1925), Esther Ralston a  An American Venus (1926) i Pauline Starke a Women Love Diamonds (1927). En els \xc3\xbaltims anys del cinema mut va arribar a protagonitzar diverses pel\xc2\xb7l\xc3\xadcules anteriors al codi de conducta dels anys trenta al costat de Loretta Young, i amb Joan Crawford va treballar a Our Modern Maidens (1929). Va intervenir juntament amb John Gilbert i Greta Garbo a Woman of Affairs (1929). Ja en l\'\xc3\xa8poca sonora, va actuar amb Katharine Hepburn en el film pel qual ella va guanyar un Premi Oscar Morning Glory (1933)._NEWLINE_Amb Outward Bound (1930), The Dawn Patrol  (1930), Little Caesar (1931), i  Gunga Din (1939), la seva carrera va aconseguir tenir un major \xc3\xa8xit comercial.\n_START_SECTION_\nMatrimonis\n_START_PARAGRAPH_\nLa seva primera relaci\xc3\xb3 notable va ser amb l\'actriu Joan Crawford, amb qui es va comprometre durant el rodatge d\' Our Modern Maidens. El 3 de juny de 1929 es van casar a Nova York. Ell era menor d\'edat, pel que va donar com a any del seu naixement el de 1908, comptabilitzant d\'aquesta manera 21 anys. Van ser en lluna de mel a Anglaterra, on ell va ser rebut per Noel Coward i el  Pr\xc3\xadncep Jordi, duc de Kent. Es va mostrar interessat en l\'alta societat i en la pol\xc3\xadtica, per\xc3\xb2 per llavors Crawford estava m\xc3\xa9s interessada en la seva carrera i en el seu nou affaire amb Clark Gable. La parella es va divorciar en 1933. Malgrat el divorci, Fairbanks i Crawford van mantenir una bona relaci\xc3\xb3._NEWLINE_El 22 d\'abril de 1939 es va casar amb Mary Lee Hartford, anterior dona de Huntington Hartford, hereu de la Atlantic & Pacific Tea Company. Douglas i Mary Lee van romandre junts gaireb\xc3\xa9 cinquanta anys, fins a la mort d\'ella ln 1988. Van tenir tres filles, Daphne, Victoria i Melissa._NEWLINE_El seu \xc3\xbaltim matrimoni va tenir lloc el 1991, casant-se amb Vera Shelton. El matrimoni va durar fins a la defunci\xc3\xb3 d\'ell.\n_START_SECTION_\nSegona Guerra Mundial\n_START_PARAGRAPH_\nEn 1940 el President dels Estats Units Franklin Delano Roosevelt el va nomenar enviat especial a la Special Mission a Am\xc3\xa8rica del Sud._NEWLINE_Encara celebrat com a actor, el llegat m\xc3\xa9s important de Fairbanks va ser un secret ocult durant d\xc3\xa8cades. Amb l\'inici de la Segona Guerra Mundial, Fairbanks va ser comissionat a l\'Armada dels Estats Units i assignat al personal a les ordres de Louis Mountbatten a Anglaterra._NEWLINE_Havent estat testimoni (i participat) de l\'entrenament brit\xc3\xa0nic i de les operacions d\'assetjament i d\'encreuament del Canal de la Manxa, amb \xc3\xa8mfasi en l\'art militar de l\'engany, Fairbanks en va aconseguir un profund coneixement, llavors in\xc3\xa8dit en l\'Armada nord-americana. El Tinent Fairbanks va ser posteriorment transferit a Virginia Beach, on va quedar sota les ordres de l\'Almirall H. Kent Hewitt, que estava preparant a les forces navals per a la invasi\xc3\xb3 del nord d\'\xc3\x80frica._NEWLINE_Fairbanks va conv\xc3\xa8ncer a Hewitt dels avantatges de disposar d\'una unitat similar, i l\'Almirall Hewitt va portar a Fairbanks a Washington DC per presentar la idea al Cap de les Operacions Navals, almirall Ernest King. Fairbanks va tenir \xc3\xa8xit i King va encarregar el reclutament de 180 oficials i 300 homes per dur a terme el programa Beach Jumper._NEWLINE_La missi\xc3\xb3 Beach Jumper simularia desembarcaments amfibis amb una for\xc3\xa7a molt limitada. Operant a dotzenes de quil\xc3\xb2metres de les platges de desembarcament reals i utilitzant equip de camuflatge, els Beach Jumpers farien creure a l\'enemic que la d\'ells era la veritable platja de desembarcament, aconseguint aix\xc3\xad distreure part de les forces contr\xc3\xa0ries._NEWLINE_Els Beach Jumpers de l\'Armada van tenir la seva primera acci\xc3\xb3 real en l\'Operaci\xc3\xb3 Husky, la invasi\xc3\xb3 de Sic\xc3\xadlia. Durant la resta de la guerra, els Beach Jumpers van dirigir les operacions al mar Mediterrani._NEWLINE_Per la seva planificaci\xc3\xb3 de les operacions engany i diversi\xc3\xb3 i per la seva participaci\xc3\xb3 en l\'assalt amfibi del sud de Fran\xc3\xa7a, Fairbanks va ser recompensat amb la Legi\xc3\xb3 al M\xc3\xa8rit amb V de valor de l\'Armada dels Estats Units, la Creu de Guerra Italiana al Valor Militar, la Legi\xc3\xb3 d\'Honor i la Creu de Guerra franceses, aix\xc3\xad com la brit\xc3\xa0nica Creu per Serveis Distingits. Fairbanks tamb\xc3\xa9 va rebre l\'Estrella de Plata nord-americana pel seu valor mentre va servir amb els PT Boat._NEWLINE_A m\xc3\xa9s, va ser nomenat Cavaller Comandant Honor\xc3\xadfic de l\'Orde de l\'Imperi Brit\xc3\xa0nic l\'any 1949._NEWLINE_Fairbanks va romandre en la Reserva Naval despr\xc3\xa9s de la guerra i finalment es va retirar com a capit\xc3\xa0 en 1954.\n_START_SECTION_\nAnys posteriors a la guerra\n_START_PARAGRAPH_\nFairbanks va tornar a Hollywood en finalitzar la Segona Guerra Mundial, i va gaudir de l\'\xc3\xa8xit participant com l\'amfitri\xc3\xb3 del programa de televisi\xc3\xb3 Douglas Fairbanks, Jr Theater._NEWLINE_Fairbanks era un angl\xc3\xb2fil confirmat i va passar part de la seva vida al Regne Unit, on era molt conegut en l\'alta societat. Entre 1954 i 1956 va fer diverses pel\xc2\xb7l\xc3\xadcules de mitja hora de durada en un dels m\xc3\xa9s petits estudis Elstree com a part d\'una s\xc3\xa8rie per a televisi\xc3\xb3 anomenada "Douglas Fairbanks Jr Presents". El College of Arms de Londres va concedir a Fairbanks un  escut d\'armes simbolitzant als Estats Units i la Gran Bretanya units a trav\xc3\xa9s del blau de l\'Oce\xc3\xa0 Atl\xc3\xa0ntic per un nus de seda en senyal d\'amistat._NEWLINE_Va tenir bona amistat amb el llegendari actor teatral i cinematogr\xc3\xa0fic Sir Laurence Olivier, i va ser un dels participants en un documental de la s\xc3\xa8rie "The South Bank Show" anomenat Laurence Olivier: A Life._NEWLINE_Douglas Elton Fairbanks, Jr va morir d\'un infart agut de miocardi a Nova York als 90 anys. Est\xc3\xa0 enterrat al cementiri Hollywood Forever de Hollywood, Calif\xc3\xb2rnia, en la mateixa cripta que el seu pare.\n_START_SECTION_\nLlegat\n_START_PARAGRAPH_\nFairbanks t\xc3\xa9 tres estrelles al Passeig de la Fama de Hollywood, un pel seu treball en el cinema al 6318 de Hollywood Boulevard, una altra per la seva activitat televisiva al 6665 de la mateixa via i una altra per la seva activitat radiof\xc3\xb2nica.'